සිනමාව සේම වේදිකාවේ ද සිය රංගන ප්‍රතිභාව ගෙන හැර දැක් වූ ඇයගේ රංගනය ඇන්ටිගනි, ගවර්මන්ට්, ඉන්ස්පෙක්ටර්, ද ත්‍රී සිස්ටර්ස්, හවුස් ඔෆ් බර්නාඩා ඇල්බා, මැක්බත්, ඔතෙලෝ වැනි නාට්‍යවලදී විචාරක අගැයීමට ද ලක් විය.පසුකාලීනව ටෙලි නාට්‍ය රංගනයට පිවිසි මෙම විශිෂ්ට රංගන ශිල්පිනිය ‘යශෝරාවය’, ‘දූ දරුවෝ’ වැනි නාට්‍යවලදී රසික හදවත් තුළ නොමැකෙන මතක සනිටුහන් කළාය. 1967 වසරේ සරසවිය සම්මාන උළෙලේදී ‘ඔබ දුටු දා’ චිත්‍රපටයේ රංගනය වෙනුවෙන් හොඳම නිළිය ලෙස සම්මාන දිනූ ඇය ඉන් අනතුරුව සරසවිය සම්මාන උළෙලවලදී ‘පවන රළු විය’, ‘අවරගිර’ චිත්‍රපටවල රංගනයන් වෙනුවෙන් හොඳම නිළිය ලෙසත් ‘සාගරයක් මැද’, ‘ලොකු දුව’, ‘සුදු සෙවණැලි’ චිත්‍රපටවල රංගනය වෙනුවෙන් හොඳම සහාය නිළිය ලෙසත් පිදුම් ලැබුවාය.1982 ජනාධිපති සිනමා සම්මාන උළෙලේදී ‘සාගරයක් මැද’ චිත්‍රපටයේ රංගනය සහ 1984 ජනාධිපති සිනමා සම්මාන උළෙලේදී ‘දඩයම’ චිත්‍රපටයේ රංගනය වෙනුවෙන් කුසලතා පදක්කම් සහ 1986 ජනාධිපති සිනමා සම්මාන උළෙලේ ‘ආදර කතාව’ චිත්‍රපටයේ රංගනය වෙනුවෙන් හොඳම නිළියට හිමි සම්මානය ද හිමි විය.